Sorin Voinea, președintele Alianței Românilor Digitali: "Vom cere Tribunalului București radierea AUR din Registrul Partidelor Politice" / Cele cinci motive invocate de partenerul de afaceri a lui Dan Diaconescu, trimis în judecată pentru sex cu minore
Președintele Alianței Românilor Digitali, Sorin Voinea, susține, într-o declarație pentru G4Media.ro, că partidul său va depune oficial la Tribunalul București o cerere prin care solicită radierea AUR din Registrul Partidelor Politice. Partenerul de afaceri al fostului jurnalist, Dan Diaconescu, trimis în judecată pentru sex cu minore, a înregistrat la sfârșitului anului trecut, la Tribunalul București, partidul Alianța Românilor Digitali. Voinea invocă cinci motive pentru care ar urma să solicite radierea AUR, între care declarațiile considerate "antisemite ale liderilor AUR, "promovarea ideologie neolegionare" și suspiciunea de racolare a liderului AUR de către "de către un important serviciu străin al unui stat din afara UE".
" Într-un alt capăt de cerere pe care o depunem în cadrul aceleiași acțiuni de la TMB vom solicita blocarea finanțării de la Bugetul de Stat a formațiunii AUR și a inghetarii conturilor acestui partid până la soluționarea definitivă și irevocabilă a cerereii de radiere AUR din registrul partidelor politice din România ", a declarat pentru G4Media.ro, Sorin Voinea DELAJIU, președintele ARD.
Redăm mai jos motivele care ar urma să fie invocate în instanță pentru radierea AUR din Registrul Partidelor Politice:
– "declarații antisemite împotriva comunității evreiești"
– "promovarea ideologiei neolegionare în rândul populației tinere ( 18-35 ani ) prin intermediul tiktok și in cadrul acțiunilor publice ale AUR";
– "acțiuni cu caracter violent fizic și verbal atât în sediul Parlamentului României cât în multe instituții publice";
– "suspiciunea de racolare a liderului AUR, încă din anul 2011, la Cernăuți ( Ucraina ) de către un important serviciu străin al unui stat din afara UE";
– "acceptarea de finanțare a AUR din surse netransparente în cadrul unor întâlniri secrete la Viena ( ianuarie – februarie 2024)";
"De asemenea, ARD va cere oficial, prin două cereri separate adresate SRI și SIE să solicite omologilor săi din Ucraina și Basarabia declasificarea dosarelor lui George Simion, dosare care au stat la baza interdicției de a intra pe teritoriul celor două state", a mai declarat președintele Alianței Românilor Digitali.
Context
Sorin Voinea "de la Jiu", președintele Alianței Românilor Digitali, a declarat, vineri, pentru G4Media.ro că "ARD deschide lista la europarlamentare cu Dan Diaconescu. El nu are interdicție să candideze în Europa, doar în România ! Vom fi surpriza alegerilor din 2024 ".
Dan Diaconescu a fost condamnat la 5 ani şi jumătate de închisoare cu executare pentru şantaj, în 2015 şi a fost eliberat după aproape 3 ani. Are însă interdicție de a fi numit în funcții publice și de a-și exercita profesia de juranalist. În prezent, este trimis în judecată într-un alt dosar, sub acuzația de sex cu minore.
Diaconescu a fost apropiat de AUR, fapt subliniat chiar de liderul formațiunii extremiste George Simion care a făcut anul trecut, mai multe postări despre relația celor doi, însă relația cu liderul AUR s-ar fi răcit, au declarat pentru G4Media.ro apropiați ai fostului jurnalist.
Voinea susține că va depune lista la Autoritatea Electorală Permanentă în perioada următoare, după ce va strânge toate semnăturile.
Sorin Voinea "Delajiu" se prezintă drept liderul "primului partid digital din România, legal constituit, bazat pe inteligență artificială" și susține că fostul jurnalist Dan Diaconescu va candida sub sigla DDD. "Dacă până acum era Dan Diaconescu în direct, acum va fi Dan Diaconescu Digital", a mai spus Voinea.
Dan Diaconescu a fost plasat în arest la domiciliu pentru 30 de zile, pe data de 7 aprilie 2023, în urma unei decizii a Judecătoriei Constanța. Fostul jurnalist a vorbit despre "un linșaj": "A fost o înscenare juridică. Nu mai vreau să îmi aduc aminte (…) Sper ca în cel mai scurt timp toată țara să vadă că sunt nevinovat".
Dan Diaconescu este acuzat de procurori că ar fi întreținut relații sexuale cu minore în anii 2020 și 2021. Diaconescu este acuzat că "a întreținut raporturi sexuale și acte sexuale orale, în mod consimțit și repetat, contra unor sume de 300-400 de lei, cu două persoane vătămate minore, surori gemene, în vârstă de 15 ani, ce au împlinit vârsta de 16 ani în luna iulie 2021".
Pe data de 22 noiembrie 2023, Judecătoria Constanța i-a respins lui Dan Diaconescu toate cererile și excepțiile și a dispus începerea judecății în cazul fostului realizator TV.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank